WHA ระยะยาวสดใสหลังเข้าซื้อ HEMRAJ พร้อมแตกพาร์ กำไรปี 59 ทะลุ 3 พันล้าน!
บล.เมย์แบงก์ กิมเอ็ง แนะนำ ทยอยสะสม WHA คงมุมมองเชิงบวกต่อการเติบโตในระยะยาวจากการเข้าซื้อ HEMRAJ นอกจากนี้ยังมี Catalyst รออยู่ คือการแตกพาร์ ราคาเหมาะสม 43.13 บาท
1 เม.ย. 2558

บล.เมย์แบงก์ กิมเอ็ง (ประเทศไทย) แนะนำ “ทยอยสะสม” หุ้นบริษัท ดับบลิวเอชเอ คอร์ปอเรชั่น จำกัด (มหาชน) WHA (ราคาปิด 31.50 บาท) ราคาเหมาะสม 43.13 บาท โดยคาดว่าราคาหุ้นจะตอบรับเชิงบวก หลังสิ้นสุดการทำ Tender Offer หุ้น HEMRAJ ในวันที่ 10 เม.ย. และส่งผลให้บริษัทรวมงบการเงินของ HEMRAJ เข้าสู่งบรวมได้ตั้งแต่ไตรมาส 2/58 เป็นต้นไป และเป็นปัจจัยผลักดันให้กำไรสุทธิเติบโตจากปีก่อน
นอกจากนี้ยังมี Catalyst รออยู่ คือการแตกพาร์จาก 1.00 บาท เป็น 0.10 บาท เพื่อเสนอให้ที่ประชุมผู้ถือหุ้นอนุมัติในวันที่ 24 เม.ย. ภายใต้สมมติฐานการได้หุ้น HEMRAJ ราว 53% จะส่งผลให้กำไรหลังรวม HEMRAJ เข้าสู่งบการเงินรวมเติบโตถึง 52.4% จากปีก่อน เป็น 1,890 ล้านบาท ในปี 2558 และโตขึ้นอีก 74% เป็น 3,300 ล้านบาท ในปี 2559
ทั้งนี้ คงมุมมองเชิงบวกต่อการเติบโตในระยะยาวจากการเข้าซื้อ HEMRAJ เนื่องจากจะส่งผลให้ WHA ก้าวขึ้นสู่ผู้นำธุรกิจนิคมอุตสาหกรรมแบบครบวงจร ทั้งธุรกิจให้เช่าคลังสินค้าแบบ Built to Suit และการขายที่ดินเชิงพาณิชย์ในนิคมอุตสาหกรรม